《题雪峰如藏主水月图》
宋代·林之奇

千江有月一一同，一月普现千江影。
谓一为月影非江，影既非江月何有。
是一即千千即一，水月究竟无江相。
随见有月月在水，亦无究竟非江者。
譬如观音妙色身，对物而见千臂眼。
於是千臂千眼中，何者为正何独非。
菩萨一体作一用，千体同是无剩法。
此水此月亦复然，照用齐行一无欠。
俯不见月仰亦无，千月阙一固不可。
上人此庵憩瓶锡，终日宴坐常湛然。
散一为千弥六虚，摄千归一不盈寸。
我知上我环堵中，能广能狭能方圆。
空诸所有何必然，作是见者名邪见。

作者简介：（1112—1176）宋福州侯官人，字少颖，号拙斋，世称三山先生。高宗绍兴二十一年进士。累官校书郎。时朝廷欲令学者参用王安石《三经义》之说，之奇言此书为邪说。后由宗正丞提举闽舶，奉祠家居。吕祖谦曾从之学。卒谥文昭。有《尚书集解》、《拙斋集》、《观澜集》等。